Jabuli 55
Lega pi kony i kom jo maraco ma luroro
1Cik iti iwiny legana, ai Lubaŋa;
pe ikanne woko ka abako doga boti!
2Winya, dok igam doga; can doŋ obwoya woko.
3Cwinya oballe woko pi winyo woo pa lukworra,
ki pi aroma ma jo maraco giuna kwede.
Gin aye ma gikelo can i koma kiniga omakogr i koma,
guloka adoko lamonegi.
4Atye ki arem madwoŋ i cwinya,
lworo me to doŋ opoto woko ikoma.
5Lworo omaka dok koma bene myel amyela,
doŋ tipo koma oto woko lirut.
6Omiyo awacci, “Kono nene atye ki bwoma calo akuri!
Kono atuk acito woko wek aywe.
7Ada, kono atuk acito wa ka mabor,
onoŋo atwero buto i dye tim ata.
8Onoŋo kono arune oyotoyot pi noŋo kalarre,
wek agwokke ki yamo lapiru mager ki yamo ma kodo matek.”
9Ai Rwot, bal yubgi ducu, dok irub lebgi woko;
pien atye ka neno tim bwami ki lweny ma tye i gaŋ.
10Dyeceŋ ki dyewor giwoto ki i wi cel girumo gaŋ woko;
dok tim aranyi ki can madwoŋ tye ka nen iye.
11Nek tye ka nen i kabedo ducu;
wa i cuk-gu gitye ka uno dano ki tim aranyi ki bwola.
12Pe lamonena aye ma loko lok aŋec ikoma,
ka kumeno kono atwero cirone;
pe lakworra aye ma tye ka nywara,
ka kumeno kono aa ki bote akanne woko.
13Ento man in, ma warom kwedi-ni,
ŋat ma wabedo kwede kacel,
larema kikome ma doŋ waŋiyo kwede.
14Yam wabedo ka boko lok mamit kwedi kacel;
i ot pa Lubaŋa bene wawoto ma waribbe kacel.
15Wek to obin onekgi woko;
wek gulor piny i lyel ma pud gikwo,
pien tim maraco tye i dye pacogi.
16Ento akok bot Lubaŋa,
ci Rwot bilara.
17Akok bote kun acur bene, odiko, dyeceŋ ki otyeno;
pi meno en biwinyo dwana.
18En bilara dok miyo abedo ki kuc ki i lweny ma abedo ka lwenyone,
pien jo mapol guero lweny i koma.
19Lubaŋa ma obedo i wi komker nia wa con
biwinyo kokona, dok bimiyo lewic makogi;
pien pe gigwoko cik,
dok bene pe gilworo Lubaŋa.
20Lawota ma yam ca olwenyo i kom lureme,
oturo cikkene ma yam ocikke kwede woko.
21Lokke onoŋo pwot makato moo dyaŋ,
ento cwinye onoŋo opoŋ mere ki mony;
lokke ducu onoŋo kweyo cwinydano macalo moo,
ento giŋolo dano macalo pala lucwan.
22Kel pekoni ducu bot Rwot, ci en bikonyi;
en pe biye ni myero gidir dano ma kite atir woko wacel.
23Ento in, ai Lubaŋa, ibiretogi woko piny
i bur matut adada;
gin jo ma oyo remo pa jo mukene ma gin luroro bene,
pe gibibedo ma gicobo nucu kare me kwogi.
Ento an abigeno mera in.